***Nasilje nije rješenje***

U srijedu, 22.11.2017. u 18 sati i 20 minuta u učionici Biologije održala se predstava „Nasilje nije rješenje“.

Predstava je govorila o raznim vrstama nasilja koja se provode u školi, u obitelji, svugdje. U predstavi je glumilo dvoje glumaca. Svojom glumom su nam predočili slike nasilja koje se događaju svakodnevno u životu: roditelji viču na tebe, tuku te, ponižavaju, misle da su im djeca samo problem. Prikazivali su fizička, seksualna nasilja, kako djeca sramote roditelje pred ljudima, ako nije po roditeljevoj volji, dijete se kazni. Najčešće su bile situacije u kojima roditelji vrijeđaju djecu pogrdnim imenima, djeca zbog njih gube samopouzdanje, roditelj se više ne javlja na odaziv, viču na tebe zbog svojih privatnih razloga. Bilo je nekoliko situacija u kojima sam se prepoznala. Mami bih rekla neku tajnu pa bi je ona rekla svojim prijateljima i rekla mi je da im pokažem, no ja sam se sramila i mislila je da je sramotim. Znam reći nekad da me boli glava, da ne mogu u školu, a ona bi rekla da sam slabić i da to nije ništa. Kad dobijem lošu ocjenu, kažu mi da ništa ne znam, da neću imati budućnost, da sam nesposobna. Glumci su vrlo dobro odglumili svaku vrstu nasilja, za svaku su imali primjer. Predstava je bila zanimljiva jer su oni glumili na taj način da iščekujemo što će biti sljedeće. Nije bilo dosadno. Predstava je trajala sat i pol. Ja sam iskreno htjela da još glume.

Predstava mi se jako svidjela. Oduševila me je. Glumci su nas poučili da je svatko bar jednom bio žrtva nasilja. Naučili su nas da se maknemo od nasilja, da ne sudjelujemo u tomu. Predstava je bila dobar način predavanja o nasilju.

Ivana Jezidžić, 8.b

***Nasilje nije rješenje***

U srijedu, 22. studenoga 2017. godine u učionici Biologije i Kemije u 18,20 sati održala se predstava o nasilju. Predstava se zvala „Nasilje nije rješenje“.

Predstava je trajala otprilike sat vremena. Tema predstave bilo je nasilje. Glumci su na razne načine pokazivali vrste nasilja kao što je bilo vikanje, skakanje, udaranje, vrijeđanje, izljevi bijesa i ostale glumačke sposobnosti. Svi mi koji smo gledali predstavu, naučili smo razne vrste nasilja, kao što su vršnjačko nasilje, nasilje u obitelji, psihičko, fizičko i seksualno zlostavljanje. Jedna jako pozitivna strana u predstavi je to da su za svako nasilje dali primjer. U predstavi su objasnili gdje sve možemo pronaći nasilje i što napraviti da nas nasilnik/nasilnici ostave na miru. Naučili su nas da je svatko od nas bar jednom bio žrtva.

Moj dojam o predstavi jako je dobar. Predstava mi se jako svidjela. Nisam očekivala da će biti ovako poučna i zanimljiva. Svidjelo mi se to što su glumili jer da su samo čitali ili držali predavanje, mislim da bi puno nas odmah nakon prve rečenice izgubilo koncentraciju i zanimanje za temu, a na ovaj način cijelo vrijeme je bilo napeto i cijelo vrijeme smo pratili predstavu od početka do kraja.

Zita Šavorić, 8.b

***Osvrt na predstavu o nasilju***

Ova predstava me potaknula na razmišljanje o nasilju. Prije ove predstave nisam uopće bio svjestan koliko sam zapravo nasilan, koliko ružnih riječi imam u rječniku za svaku sitnicu.

Na početku predstave sam mislio da će predstava biti vrlo dosadna, ali su poslije glumci nekako probudili publiku (uključujući i mene), te je postalo zanimljivo. Bilo mi je dobro to što je predstava bila moderno oblikovana, npr. spominjali su Beyonce i slično, ali neke stvari koje su u predstavi ispričali su prema mome mišljenju krive. U ovoj predstavi ispalo je kao da roditelj ne smije odgajati dijete, primjerice glumci su govorili da su kazne loš sustav odgajanja. Kad bi se ovako djeca odgajala, djeca ne bi bila dobro odgojena. Ovaj sustav djeluje tako da roditelj bude dobar prema djetetu pa će i dijete biti poslušno roditeljima. To ne znači da se dijete treba pljuskati i vršiti ostalo fizičko nasilje nad djetetom, ali se ipak ponekad treba dati kazna jer je dijete sklono grijehu jednako kao i odrasli ljudi. Slažem se da se djetetu ne bi trebalo psovati ili ga nazivati pogrdnim imenima, ali to ne znači da se dijete ne smije kazniti kad griješi. Mene, nažalost, tata često naziva pogrdnim imenima, ali ga razumijem. On je u svom djetinjstvu doživio puno gore stvari nego ja, i na poslu također ima mnogo stresa da bih ja mogao sretno živjeti. Iako je ponekad takav, ja se uvijek ponosim što imam njega za oca.

U ovoj predstavi vidio sam da nije dobro govoriti ružne riječi jedan drugome. Znao sam to i prije, ali me ova predstava ozbiljno potaknula na razmišljanje o nasilju. Prije sam pljusku smatrao uobičajenom kada nisam bio dobar, ali sada vidim da me to jako vrijeđa, isto kao i pogrdne riječi i psovke, ali mogu razumjeti da i mama i tata ponekad ustanu na lijevu nogu, no uz prava idu i dužnost. Ne mogu očekivati sva prava ako sam i ja bezobrazan, bahat i drzak.

Zaključak ovog svega što sam napisao je da se svi trebamo truditi i poštivati jedni druge. Nećemo uvijek uspjeti, ali ćemo biti u puno boljem odnosu jedni prema drugima.

Zvonimir Matoković, 8.a